Gauteng gereed vir matriekeindeksamenArgieffoto Die Gautengse departement van onderwys het Dinsdag gesê matrikulante sal Woensdag met hul eindeksamen begin. Steve Mabona, woordvoerder van die departement, het gesê altesaam 111 775 voltydse skoliere en 41 599 deeltydse kandidate is vir die eksamen geregistreer. “Dit is 4 612 kandidate meer as verlede jaar. Die Gautengse regering het die hoogste getal inskrywings vir die eksamen.” Altesaam 1 007 sentra is in 15 distrikte gereed om die eindeksamen te administreer. Van dié sentra is 667 staatskole, 235 onafhanklike skole, 87 AET-sentra, 11 korrektiewedienste-sentra en sewe toegewyde sentra. Mabona het gesê alle toesighouers is amptelik aangestel en opgelei. “ŉ Omvattende netwerk is oor die provinsie heen aangestel.” Reëlings is ook getref om die verspreiding en invordering van vraag- en antwoordstelle te bestuur. “Die proses sal daagliks bestuur word. Ons is tevrede met die sekuriteitmaatreëls wat getref is, maar ons kan ongelukkig nie die besonderhede hiervan bekend maak nie,” het Mabona bygevoeg. “Ons het alles in ons vermoë gedoen om seker te maak dat leerders die bes moontlike kans het om goed te doen in die eksamen.” Die departement het ook ŉ ooreenkoms met Childline om leerders by te staan wat druk ervaar weens die eksamen of ná hulle uitslae ontvang het. Leerders kan Childline tolvry kontak by 0800 055 555. “Ouers en lede van die gemeenskap word ook gemaan om kontak te maak indien hulle ondersteuning benodig vir ŉ leerder wat moontlik nie die druk kan hanteer nie.” Panyaza Lesufi, Gautengse LUR vir onderwys, wens alle graad 12-leerders alles van die beste toe vir die eksamen. Die uitslae sal op 7 Januarie 2020 bekend gemaak word.